ראש השנה

איתא בזוה"ק (תיקו"ז כב, א) על אותם המתפללים ביום ראש השנה על עניני גשמיות, דנמשלים הם להני כלבין הצווחין הב הב, עיין שם.
ולכאורה הדבר צריך ביאור מדוע מדמה אותם הזוה"ק לכלב דייקא, ואין ממשיל אותם לשאר ענינים, אלא יש לומר דהנה איתא בגמרא דבזמן שהיה בית המקדש קיים היו יורדים לעולם כל ההשפעות טובות מן השמים על ידי בני ישראל, והם נטלו את כל השפע. ומשא"כ אומות העולם לא נטלו מן השפע אלא ככלב הנוטל מן העצמות, אך משחרב בית המקדש נוטלים האומות את כל החלקים מן השפע ואנו אין אנו נוטלים מן השפע אלא ככלבים. ואם כן הרי ביום ראש השנה אם מתפלל איש ישראל על עניני פרנסה הרי הוא ככלב שנוטל מן העצמות וכמאמר הגמרא הנ"ל, ומשא"כ אם היה מפיל תחינתו על כבוד השכינה הק', הרי היתה פועלת שתחזור ושיבנה בית המקדש, ואזי יהיו לו ממילא את כל ההשפעות טובות הנשפעות מן שמיא, וזהו כוונת הזוה"ק במשלם דאותם אנשים דומין להני כלבין הצווחין הב הב.
שנת תשס"ו לפ"ק
*

[bookmark: _Hlk187375427]'תִּקְעוּ בַחֹדֶשׁ שׁוֹפָר בַּכֶּסֶה לְיוֹם חַגֵּנוּ, כִּי חֹק לְיִשְׂרָאֵל הוּא מִשְׁפָּט לֵאלֹקֵי יַעֲקֹב'. איתא בספה"ק (חתם סופר מסכת נדה ט, א. ד"ה מי יתן טהור) דהר"ת של 'ת'קעו ב'חדש ש'ופר' הוא שב"ת. ובגמרא איתא (ראש השנה כט, ב) 'אמר רבה ראש השנה שחל להיות בשבת אין תוקעין בשופר, דהכל חייבין בתקיעת שופר ואין הכל בקיאין בתקיעת שופר, וגזירה שמא יעבירנו ארבע אמות ברשות הרבים'.
ובטור הלכות ראש השנה (סימן תקפ"א) מביא בשם הירושלמי (ראש השנה א, ג) אמר רבי סימון עה"פ (דברים ד, ז) 'כי מי גוי גדול', דאומות העולם בשעת דינם מתעטפים שחורים ושרויים בתענית, ומה שאין כן בני ישראל אע"פ שיש להם דין לובשים לבנים ואוכלים ושותים ושמחים, וזאת כיוון שיודעים הם שהקב"ה עושה להם נס בכל שנה ושנה.
וביאר מרנא בעל הדברי חיים זי"ע, דהנה בגמרא (ראש השנה טז, ב) איתא 'שלשה ספרים נפתחים, צדיקים נכתבים ונחתמים לאלתר ולחיים, רשעים גמורים נכתבים ונחתמים לאלתר למיתה, ובינונים תלוים ועומדים'. ומקשים העולם דאם בסופו של דבר נחתמין כולן או בספרן של צדיקים או בספרן של רשעים, אם כן לאיזה צורך יש בכלל ג' ספרים, והלא די בשני ספרים, אם יזכה יהא נכתב בספרן של צדיקים וכן ח"ו להיפך.
והנה הרי בגדר מי נקרא בשם 'צדיק' הרי כבר נחלקו הני ראשונים כמלאכים, דבפשטות דברי הגמרא נראה ד'צדיק' נקרא איש ישראל שיש בידו רוב זכויות, וכדאיתא בקידושין (מ, ב) 'לעולם יראה אדם את כל העולם כולו מחצה על מחצה, עשה מצוה אחת הכריע את כל העולם לזכות', וכן גם כן משמע בדברי הרי"ף, אולם לעומתו פירש הר"ן בכוונת הגמרא שם דכתב 'אי הכי [דהפשטות בדברי הגמרא הוא כמו שפירש הרי"ף] קשיא טובא דהא כמה צדיקים שזכיותיהם מרובים מעונותיהם נכתבים למיתה וכו' אלא עיקרן של דברים דצדיקים ורשעים בדין זה קאמר, שאותן אנשים שזוכין בדין מחמת איזה זכות מיקרו הכא צדיקים גמורים שצדיקים גמורים הם בדין זה',
והפני יהושע כתב בסיפא דיומא דמיירי בצדיק גמור ממש, (עיין שם. באריכות דבריו בענין הג' ספרים הנפתחים בראש השנה).
והצל"ח כתב (שם) דבאמת כל הדבר אינו פשוט כמו שאמרנו דהרי חזינן רשעים החיים להנאתם וצדיקים מתים ביסוריהם, אלא דוודאי הכוונה היא למחיי רוחני ולא למחיי גשמי, וזהו הכוונה במה שאנו מתפללין (בימי עשי"ת) 'זכרינו לחיים', שיכתוב אנו השי"ת בחיים ש'מלך חפץ בחיים' – שיכתבינו בצורת חיים שהשי"ת חפץ בהם ולא כחיי אנשים ריקנים אשר אין כל חפץ בחייהם. ועכ"פ הצדיקים אשר 'נכתבים ונחתמים לאלתר לחיים', זהו בוודאי בזכות אמונתם האיתנה אשר האמינו שהשי"ת בוודאי יזכה אותם בדין הגדול [וכמובא בדברי הטור בשם הירושלמי].
ויש לומר בזה כוונה עמוקה יותר, דלאו דווקא צדיקים גמורים יכולים לעלות ולבוא עד למדריגת האמונה בחי העולמים, אלא אף אנשים פשוטים הנקראים 'פשוט'ע אידן' יש להם גם כן את הכח זה. ועניני האמונה והבטחון הם מקושרים זה בזה דהרי אם מאמין איש ישראל באמונה שלימה שהשי"ת הוא יוצרו ובוראו אם כן ממילא צריך הוא כבר לבטוח גם כן שהשי"ת יכול לפרנסו ולמלאות את כל משאלות לבבו מידו הקדושה והרחבה. נמצא דאיש ישראל שיש לו אמונה אמיתית ושלימה בהשי"ת, יש לו בטחון גם כן שימלא את סיפוקו על הצד הטוב ביותר, דהעיקר ביום הגדול והקדוש הזה – יום ראש השנה שיהיה בטוח בהשי"ת באמונה שלימה שבוודאי יצדיק את דינו לטוב, ובזכות האמונה בהשי"ת בוודאי יוושע.
ואם שומרים את יום השב"ק כדבעי ונזהרין מכל נדנוד וספק קל בדיני השב"ק אזי יש בכח השבת להגן על השומרים עליה שיזכו בדין בחסד וברחמים. מסופר על מרנא הדברי חיים זי"ע ששבת אחת לא נגע בה'קאפעל' [- כיפה] שלו במשך כל יום השב"ק מחשש סחיטה, ומסופר גם על בנו הרה"ק משינאווא זי"ע ששבת אחת הלך פעם עם ה'זאקן' [- הגרביים] שלו על מקום שיש בו מים, וכיוון שהיה חושש על איסור סחיטה, אז ישן כל הלילה כשרגליו על האויר, וכמו שמביא הרמ"א בשו"ע בשם תלמידי רבינו יונה דספק איסור  חמור יותר מחטא בוודאי, וצריך להזהר מאוד מאוד שלא להקל בכל ענין הנוגע לאיסורי שב"ק.
והנה האור החיים הק' ביאר על הפסוק (בראשית ב, ג, ד"ה ויברך אלקים) 'אֲשֶׁר בָּרָא אֱלֹקִים לַעֲשׂוֹת', שהעולם בעצם לא נברא רק לששה ימים ובאמצעות שמירת השב"ק נותנים חיות לכל העולם למשך עוד ששה ימים. וכענין זה כתב רש"י (בראשית א, לא, ד"ה יום השישי) שתנאי התנה הקב"ה עם מעשי בראשית אם יקבלו ישראל את התורה מוטב ואם לאו אחזיר אתכם לתוהו ובוהו 
בעריכת השולחן ליל ראשון דראש השנה שחל בשבת תשס"ז לפ"ק

'תִּקְעוּ בַחֹדֶשׁ שׁוֹפָר בַּכֶּסֶה לְיוֹם חַגֵּנוּ, כִּי חֹק לְיִשְׂרָאֵל הוּא מִשְׁפָּט לֵאלֹקֵי יַעֲקֹב', (תהילים פא, ד - ה).
איתא בספה"ק שהר"ת של ת'קעו ב'חדש ש'ופר, הוא שבת (חתם סופר מסכת נדה ט, א. ד"ה מי יתן טהור). 
והנה בראש השנה הרי אין מזכירין עוונות כלל כיוון דזמן משפט הוא לכל (עיין בזוה"ק תצוה קפו, א), ואיתא בספרים דמ"מ בשעת תקיעת השופר מותר להזכיר העוונות כיוון דבאותו זמן השטן מבוהל (עיין שער הכוונות צ, א. דכך נהג רבינו האריז"ל). אבל בראש השנה אשר חל להיות בשבת אסור בשום ענין להזכיר העוונות, וכן איתא בסדר היום דבשבת סתם מותר להתוודות חוץ מראש השנה אשר חל להיות בשבת, ולכאורה קשה דהרי מצות הווידוי היא מצות עשה מדאורייתא וככל שאר מצוות התורה, ולמה ישתנה ר"ה אשר חל להיות בשבת שיהא אסור להתוודות אז על עוונותיו. 
וברמ"א (שם) פסק דבעצם ביום השבת אסור לבכות ולהוריד דמעות, אבל בוודאי מי שאינו בוכה עבור צרכי עצמו אלא עבור צער השכינה וגלותה, על כגון דא בוודאי צריך לבכות. 
ובט"ז ריש הלכות שבת (סימן רמ"ב) הקשה על מה שאמרו בגמרא (שבת קיח, ב) 'השומר שבת כהלכתו אפילו עובד עבודה זרה כדור אנוש מוחלין לו', דממא נפשך, אם עשה האדם תשובה הלא גם בימי החול כשעושה תשובה נמחלין לו כל עוונותיו ואין לך דבר העומד בפני התשובה, ואם כשלא עשה תשובה מה ענין שמירת שבת למחילת העוונות, ותירץ בט"ז דוודאי תשובה מועילה לו אפילו בימות החול, אלא דיש ארבעה חילוקי כפרה כדאיתא ביומא (פו, א) אבל אם שב אדם ביום השבת יש לו את הכח דאפילו בתשובה גרידא שימחלו לו על כל עוונותיו, דאז היא 'תשובה עילאה', תשובה מאהבה.
וכשעושה איש ישראל תשובה מאהבה ביום השבת בוודאי מותר לו להתוודות ולהוריד דמעות אפילו בעצם יום השבת, כיוון שאין זה שואל בצרכיו, אלא הוא שב בתשובה שלימה למען שמו יתברך.
'תקעו בחודש שופר' ר"ת שבת. 'בכסה ליום חגנו' – שזמן הקץ הוא מכוסה מכל. 'כי חק לישראל' - וליבא לפימא לא גליא, אבל עכ"ז היא 'משפט לאלקי יעקב' - שבוודאי יש זמן לפני הקב"ה אשר עתיד לגאול את בניו.
קודם תקיעת שופר יום א' דראש השנה שחל בשבת תשס"ז לפ"ק

אחר אכילת דגים: 
נהגו ישראל בליל ראש השנה להטביל תפוח בדבש, ואומרים בשעת אכילתו 'שנה טובה ומתוקה', ואיתא במפרשים לבאר הנוסח שאומרים דייקא 'לשנה טובה ומתוקה', דהרי אמרו חז"ל (ברכות ס, ב) 'כל מה דעביד רחמנא לטב עביד', ואם כן האיך שייך כלל לומר 'שנה טובה' ותו לא, והלא הכל הוא רק חסד ורחמים והכל בא ממקור הטוב ולא שייך שלא יהיה שנה טובה, ולכן מוסיפים אנו ומבקשים גם כן שיהיה 'מתוקה לנו', שנראה בעיניננו את הטובה היוצאת מכל דבר ודבר אשר יארע במשך השנה הבאה, ושלא נצטרך רק להאמין בכך. [ובבחינת מה דמובא בספרים על 'הַרְאֵנוּ ה' חַסְדֶּךָ' (תהילים פה, ח) – שנראה כבר את החסד בעיניים ולא רק באמונה]. 
ועוד יש לומר בהבנת אותו ענין, במה שנהגו ישראל קדושים לקחת את פרי התפוח דווקא ולטבלו בדבש, דאי משום דהתפוח הוא פרי מתוק, הרי ישנם הרבה פירות שהם מתוקים אף יותר מפרי התפוח כדי שיראה בהם סימנא טבא לשנה טובה ומתוקה. ובגמרא איתא (שבת פח, ב) אמר ר' אלעזר 'בשעה שהקדימו ישראל נעשה לנשמע יצתה בת קול ואמרה מי גילה רז זה לבני שמלאכי השרת משתמשין בו, אמר רב חמא ב"ר חנינא מאי דכתיב (שיר השירים ב, ג) 'כְּתַפּוּחַ בַּעֲצֵי הַיָּעַר כֵּן דּוֹדִי בֵּין הַבָּנִים', נמשלו ישראל לתפוח מה תפוח פריו קודם לעליו אף ישראל הקדימו נעשה לנשמע'. ואיתא בסנהדרין (לא מצאתי המקור) דתלמיד חכם צריך להתפלל על תמכין דאורייתא שיהיה להם פרנסה בריווח לפרנס בממונם את בני התורה, והנה הפרי הוא רמז להתלמיד חכם והעלים סביבו הם רמז להתמכין דאורייתא והנה נעשה ונשמע, גם כן ה'נעשה' הוא חלק מעשיית העושים העולה על הני תמכין דאורייתא, ו'נשמע' עולה על הני תלמידי חכמים העוסקים בתוה"ק.
וידוע דהרה"ק מראפשיץ זי"ע אמר בקדשו דהוא עצמו מכוון במה שאומרים [בתפילות ראש השנה ויום הכיפורים] 'ובכן תן פחדך' שהוא מכוון על 'ממון', ובמה שאומרים 'ובכן תן כבוד' גם כן מכוון הוא על 'ממון' וכן על זה הסדר.
ונראה לענ"ד הביאור בדיבוריו הקדושים דהנה הרי לא שייך לקיים את מעשי המצוות בלא ממון, דהרי צריכין ממון לסוכה כשירה, לאתרוג נאה, לתמוך בבני תורה ובישיבות קדושות, ובני ישראל ידעו דצריכין ממון רב בכדי שיוכלו באמת לקיים ולחזק את התורה, לכן הקדימו בני ישראל נעשה לנשמע לרמז שמקודם צריכים להשפיע פרנסה לכל ה'תמכי דאורייתא', ואחרי כן אמרו 'נשמע' המכוון כנגד אותן הלומדים התורה בעצמם.
ובזה יש ג"כ לפרש דברי המדרש 'כיון שאמר ישראל נעשה ונשמע מיד אמר הקב"ה ויקחו לי תרומה', והיינו כנ"ל שראו שצריכין להשפיע פרנסה מקודם להתמכי דאורייתא, מיד אמר 'ויקחו לי תרומה' שנתן להם את ההשפעות הטובות על ידי המשכן. ולכן ממשילים גם כן לפרי התפוח, דהנה הקשו בתוספות (שם, ד"ה כתפוח) דלכאורה ה'תפוח' קאי על הקב"ה ולא על בני ישראל, והשתא מובן ד'מה תפוח פריו קודם לעליו', היינו שהפרי דרומז להת"ח קודם לעליו, דמתפלל קודם על ה'עליו' שיהיו להם פרנסה, אף ישראל הקדימו נעשה לנשמע.
ובאמת זה דרכם כסל למו מתחבולות היצר, שאינו הולך מיד ללומדי התורה כדי לבטלם מתלמודם, אלא נוטל את הפרנסה מהתומכים ועל ידי זה אין להת"ח במה להתקיים, וצריך באמת הת"ח להתפלל להצילם מידו.
ולכן בליל ראש השנה לוקחין דוקא את פרי התפו"ח דהוא מרמז על הת"ח כדאמרן, כדי שהוא יתפלל על התמכין דאורייתא שיזכו לפרנסה טובה, וטובלין אותו בדבש ואומרים 'לשנה טובה ומתוקה', שיהא להם שנה מתוקה ופרנסה בריווח, והגם דאיתא בזוה"ק (הובא לעיל) על אותן המתפללין ביום ראש השנה על פרנסה דצווחין ככלבין הב הב, מ"מ בוודאי שזה אינו רק כשמבקשין לעצמם, אבל כשמתפללין לפרנסה טובה שבזה יוכלו לפרנס ולחזק מקומות של תורה, אדרבה זהו קיומה של תורה.
ויה"ר שיהא השנה הבעל"ט 'שנה טובה ומתוקה', שנת אורה, שנת פרנסה טובה וכלכלה ושובע.
*
נוהגין לאמר בליל ראש השנה 'לְדָוִד מִזְמוֹר' (תהילים, כד), ונודע בשם האריז"ל (פע"ח שער תפילות ראש השנה, עמוד תקפג) שסגולה לפרנסה היא לאמרה בכוונה, והנה בכל דבר שבעולם יש בו ניצוץ אלקי המחיה ומקיים את אותו הדבר, ואדם מצווה לתקן את אותו הניצוץ שטמון בו, דבאמת יש הרי עופות שהן מתפרנסין מהאויר לבד, ולמה האדם צריך בכלל לאכול, אלא הוא בא מזה שצריך האדם לתקן את הניצוצות הנמצאים בכל מאכל ומאכל, וכידוע מהאר"י הקדוש עה"פ (בראשית א, ב) 'וְרוּחַ אֱלֹקִים מְרַחֶפֶ"ת' שיש רפ"ח ניצוצות וצריכין להעלותן באמצעות קיום המצות. ואותו ענין מובא גם בשם אור שבעת הימים מרנא הבעש"ט זיע"א עה"פ (תהילים קז, ה) 'רעבים גם צמאים', דכל הטעם דצריך האדם לאכול ויש בו את ענין הרעבון כי 'נפשם בהם תתעטף', כי נשמות עטופות במאכל ומצפים שאיש ישראל יתקנם. 
ולכן האדם כשאומר בכוונה את המזמור 'לדוד מזמור' ומודה 'להשם הארץ ומלואה תבל ויושבי בה' (תהילים כד, א) ויודע שהכל הוא שלו והוא המחיה את הכל, אזי הוא סגולה באמת לפרנסה.
ליל ראש השנה אשר חל להיות בשב"ק, שנת תש"ע לפ"ק
*

תִּ'קְעוּ בְּ'חֹדֶשׁ שׁ'וֹפָר - איתא בספרים (חתם סופר מסכת נדה ט, א. ד"ה מי יתן טהור) דהר"ת הם אותיות שב"ת, דליום השבת קודש יש את אותו הכח כמו השופר לבטל מעלינו כל גזירות רעות ולערבב השטן מלהשטין.
כתיב (הושע ו, ב) 'יְחַיֵּנוּ מִיֹּמָיִם בַּיּוֹם הַשְּׁלִישִׁי יְקִמֵנוּ וְנִחְיֶה לְפָנָיו', ובישמח משה מבאר דהנה הקשו המפרשים מדוע מייחסים את מעשה העקידה רק לאברהם אבינו ע"ה ולא ליצחק אבינו שכבר היה בן ל"ז שנים בשעת העקידה, אלא כתב שם דיצחק לא ידע שהוא יהיה אכן הקרבן עד היום שלישי כשאמר לו אביו 'אלקים יראה לו השה לעולה בני' (בראשית כח, ב), ומשא"כ אברהם אבינו ידע מלכתחילה שיצחק אבינו יהיה הקרבן עולה לפני השי"ת ומ"מ הלך בשמחה גדולה במשך כל הג' ימים, נמצא דבמשך שני הימים הראשונים הלך אברהם אבינו בשמחה גדולה על אף שידע וזהו הכוונה במש"כ 'יחיינו מיומים', דיחיינו בזכות אותם שני ימים דעדיף אברהם מיצחק שהלך בשמחה גדולה אע"ג דידע דיצחק בנו הוא הקרבן לפני השי"ת.
איתא בגמרא (שבת קיט, ב) 'אמר רבי יהושע בן לוי כל העונה אמן יהא שמיה רבא פותחין לו שער גן עדן'. ולהבין זה הענין יש להביא דברי הגמרא (בבא מציעא נט, א) דמיום שנחרב בית המקדש ננעלו כל השערים חוץ משערי דמעות אשר שלא ננעלו, וזה הכח של איש"ר אשר פותח את שערי גן עדן גם כן כמו ענין הדמעות, והנה במה שאמרו שדמעות פותחות השערים בוודאי אין הכוונה על סתם דמעות אלא על - 'אמת'דיגע טרערן', וזהו באמת דבר קשה מאוד שיהיו הדמעות מעומקא דליבא, אולם הגמרא נתנה עצה הגונה אשר קלה יותר והוא עניית אמן יהא שמיה רבא בקול רם אשר פועלת גם כן כל זה ופותחת את שערי הגן עדן.
ושבת קודש סגולתה גם כן גדולה מאוד וכמו שאמרו (שבת קיח, ב) שכל השומר שבת כהלכתו מוחלין לו כל עוונותיו וכמו שביאר בט"ז דהכוונה במאמר הגמרא שאינו צריך לד' החילוקי כפרה, ושבת בעצמה כוחה גדול עד למאד. ובוודאי כשראש השנה חל להיות בעצם יום השבת קודש ואין תוקעין שופר, גדול כוחם של שבת ושל אמן יהא שמיה רבא להמתיק את כל הדינים משורשם. ויש לרמז במה שאומרים בלדוד מזמור 'שאו שערים ראשיכם' – ד'ראשיכם' הוא ר"ת א'מן י'הא ש'מיה ר'בא. 
דרשה לפני תקיעת שופר יום ראשון דראש השנה שחל בשבת, תש"ע לפ"ק
*

איתא בתנא דבי אליהו לא מצאתי המקור דאפילו גוי אשר יכוון בפסוק 'ושחט אותו' וגו' (ויקרא א, יא) מזכירין לו את זכות עקידתו של יצחק, ואומרים במוסף של ראש השנה בפסוקי הזכרונות 'ועקידת יצחק לזרעו ברחמים תזכור', ומשום כך כתב הט"ז דצריך לגרוס ולומר בנוסח 'לזרעו של יעק"ב ברחמיו תזכור', כדי שלא יזכור השי"ת בכל זרע יצחק את זכות עקידה [כיוון שהוא כולל גם את בני עשיו], וקשה להבין את דברי התנא דבי אליהו, וי"ל דהנה הט"ז ביאר את הברכה שאנו אומרים בכל יום 'שלא עשנו גוי, שלא עשנו עבד', דכשאדם חוטא ביום אזי בשעת הלילה יוצאת ממנו נשמת ישראל ונכנסת בתוכו במקומה נשמת גוי או נשמת עבד ר"ל ויכול יהודי להתהלך בכל הלבוש היהודי שלו אבל נשמתו היא נשמת גוי רח"ל. ולכן מברכין אנו בכל יום ויום 'שלא עשנו גוי' ו'שלא עשנו עבד', וי"ל דזה היתה כוונת התנדב"א ד'אפילו גוי', כוונתו על יהודי שהחליפו בלילה את נשמתו בנשמת גוי, אפ"ה אם אמר את הפסוק 'ושחט אותו' בכוונה האמיתית מזכירין לו את זכות עקידת יצחק. 
בהקדמה לספה"ק דרך פקודיך כתב לפרש הכתוב (ירמיה ד, ג) 'נִירוּ לָכֶם נִיר וְאַֽל-תִּזְרְעוּ אֶל-קוֹצִֽים', דכל המצוות שאדם יעשה בעודו רשע ילכו הכל אל הסטרא אחרא רח"ל וזאת עד אשר ישוב בתשובה שלימה והנה יש חטאים אשר תשובה גרידא אינה מועילה וכמו עוון 'חילול השם' [כדאיתא ביומא פו, א] ולכן חזינן בדברי חז"ל בכמה תנאים אשר בכו קודם הסתלקותם וזאת אע"ג אשר ידעו שלא חטאו, מ"מ יראו על עוון חילול השם אשר רק מיתה מכפרת עליה, אולם בידינו יש עצה המובאת כבר בספה"ק אשר שיעשה קידוש השם ובזה יתכפר עוונותיו, ולמשל שיענה איש"ר בקול רם שהוא בחינת מסירות נפש ועושה בזה ג"כ קידוש השם, ובזה מקיים את שני הענינים. 
והנה הוקשה לי על הלשון שאומרים 'ועקידת יצחק ברחמים תזכור', והלא בכל מקום הרי אומרים בהיפוך דהעקידה נחשבת כזכות לאברהם אבינו דווקא ולא ליצחק אבינו, ועדיין לא ראיתי אחד אשר הקשה כזאת, אבל באמת יצחק אבינו הרי הקריב את עצמו במסירות נפש ומסר את האפשרות לשחוט אותו, ואפשר שלכן מכנים אנו את ענין זה 'עקידת יצחק', כיוון שליצחק בא הענין במסירות נפש ממש, ועבור כל אחד מישראל שיש לו מסירות נפש בעת נסיון מזכירין לו את זכות העקידה. 
ועוד יש לעורר על ענין חמור ביותר, שהוא ענין השיחה בדברים בטלים בתוך בית המדרש, וביותר וביותר ביום ראש השנה שכל איש ישראל תלוי ועומד לחיים ולמוות, ובכלל במשך כל השנה כולה הרי אסור לדבר כלל בתוך בית המדרש, ובוודאי בשעת התפילה או קריאת התורה, וענין זה צריך שיהיה אצל כל אחד עד מסירות נפש ממש. 
והנה שופר בעצמותה מרמזת ומזכרת את ענין עקידת יצחק שענינה הוא כל כולה מסירות נפש, וכשאיש ישראל שומע את קול השופר שהיא בחינת מסירות נפש כמו עקידת יצחק, בזה יתקן וישלים את כל מה אשר עליו לתקן בעוון חילול השם אשר עליהם אף יום הכיפורים אינו מועיל. 
  דרשה לפני תקיעת שופר יום שני דראש השנה, שנת תש"ע לפ"ק
*
במה שאומרים אנו (בליל ראש השנה) 'שנהיה לראש ולא לזנב'. הרי המנהג הנהוג לאכול הסימנים בליל ראש השנה לסימנא טבא כבר מובא בגמרא (עיין מה שכתב רש"י בחולין פג, א), ואיתא בספה"ק (עיין באהבת שלום, עניני ר"ה) על מה שאומרים 'שנהיה לראש' דלרא"ש הוא ר"ת - ל'עשות ר'צון א'בינו ש'בשמים.
ויש לבאר עוד דהנה איתא בזוה"ק דבזמן שבית המקדש היה קיים היו כל ההשפעות יורדין לבני ישראל, ואומות העולם היו נזונין רק מהתמצית כמו שזורקין עצמות לכלב, ואחר אשר חרבה בית מקדשינו ואין כהן בעבודתו ואין מקריבין אנו קרבנות על גבי המזבח, יורדת עיקר ההשפעה לאומות העולם וישראל אינם נזונים אלא מהתמצית, וזהו מה שאנו מתפללים בליל ראש השנה 'שנהיה לראש', היינו שתוחזר העטרה לראשינו, שכל ההשפעות והפרנסות ילכו לבני ישראל כמאז ומקדם, ו'לא לזנב' ח"ו כמו שהיינו רגילים עד עכשיו שאנו נזונים רק מהתמצית כמו הזנב, אלא שההשפעות ילכו לנו ולכל ישראל, אמן.
ועוד יש לומר בזה, דהנה הענין שאנו אוכלים הסימנים ואומרים כל ה'יהי רצון', אשר מקורו כבר בדברי חז"ל, אולם מרן היעב"ץ כתב שבאמת את ענין הסימנים אפשר הרי לפרש בשני דרכים לטב ולמוטב, אולם החילוק והסימן תלוי דוקא בדיבורו של האדם ולא בעצם אכילת הפירות לסימנא טבא בעלמא, אלא דבתפילתו בפיו בכך שמתפלל לפני השי"ת שתעלה לו לשנה טובה מתוקה עם זה פועלים באמת את ההשפעות הטובות.
הרי חזינן מזה גדול כוחו של אדם בדיבורו, שברוח ממללא נשתנא כל סיבת הדבר ובו לבד הוא תלוי, וגם איתא בספרים שלכן אין מזכירין חטאים בראש השנה דשמא לא עשה תשובה מעולה ויוכל השטן לקטרג עם העוונות שהזכיר ולכן כתוב בתוה"ק 'יום תרועה' ולא כתיב 'יום שיתקעו בשופר' וכדומה, מפני שהוא באמת רק יום תרועה לתקוע בשופר שסגולתה מאוד למחול העוונות אבל אין מזכירין אותם בפה, חזינן מזה שוב את גודל כוחו של אדם בדיבורו, ועכ"פ יש להזהר שביום ראש השנה עצמו שלא ידברו דברי חול, ובודאי שלא ישיחו בתוך הביהמ"ד דברי חול.
*
[bookmark: _Hlk188311946]'תִּקְעוּ בַחֹדֶשׁ שׁוֹפָר בַּכֶּסֶה לְיוֹם חַגֵּנוּ, כִּי חֹק לְיִשְׂרָאֵל הוּא מִשְׁפָּט לֵאלֹקֵי יַעֲקֹב' (תהילים פא, ד).
[bookmark: _Hlk188311579]איתא בזוה"ק (הובא לעיל) דעיקר התפילה אשר צריכים אנו להעתיר עליה ביום ראש השנה הוא על שכינתא בגלותא ולאוקמא שכינתא מעפרא, וכשתוושע השכינה הקדושה, נוושע כבר כולנו בתוכה בחיי ארוכי ומזוני רוויחי. ושלא יתפלל אדם רק על צרכי עצמו וצרכים גשמיים, אלא על העיקר שבעיקרים שכבר יבנה בית המקדש במהרה בימינו ושנזכה כולנו לגאולה השלימה במהרה בימינו, וזהו כוונת הכתוב 'תקעו בחודש שופר', היינו שיכוונו בעת תקיעת שופר ביום ראש השנה, על - 'בכס"ה ליום חגינו', היינו על הענין המכוסה שהוא הקץ הכמוס שיבוא במהרה משיח צדקינו לגאלינו, 'כי חק לישראל הוא' – ד'חק לישני דמזוני הוא' (הובא לעיל), דהיינו שכבר יבוא הגואל במהרה ואז יהיה כבר ממילא לישראל פרנסה טובה ורחבה, אבל העיקר הוא שנערוך התפילה 'משפט לאלקי יעקב', שתגאל השכינה הקדושה מהגלות הגדול והמר אשר שכינתא בגלותא שריא. 
יום ראשון דראש השנה בדרשה קודם תקיעת שופר, שנת תשע"א 
*

'תִּקְעוּ בַחֹדֶשׁ שׁוֹפָר בַּכֶּסֶה לְיוֹם חַגֵּנוּ, כִּי חֹק לְיִשְׂרָאֵל הוּא מִשְׁפָּט לֵאלֹקֵי יַעֲקֹב' (תהילים פא, ד). הנה כתב בבני יששכר דיש מנהג צדיקים לומר דברי מוסר וכיבושין קודם תקיעת שופר, וראיתי בדברי יואל אשר עמד על כפילות הלשון בפסוק 'חק לישראל משפט לאלקי יעקב', וכתב דאיתא בגמרא (ביצה טז, א) ד'חק לישני דמזוני', ולמה תוקעין ומריעין כשהן יושבין וכשהן עומדין, כדי לערבב את השטן, ופירש רש"י דמחביבות המצוות שרואין את בני ישראל מחבבין את המצוות מזה נבהל השטן, דהרי באמת יוצאין יד"ח גם במעומד ותו לא, אלא תוקעין גם במיושב וזאת כדי להראות את חביבות המצוות, ולפי זה אמר רבינו זי"ע דידוע שעיקר שכר בהאי עלמא הוא מהתוספות הנעשים להמצוה דהרי שכר מצוה עצמה בהאי עלמא ליכא, ולכן על תקיעות דמיושב שאינו באמת מעיקר המצוה אלא מחיבוב המצוה על זה אמר 'כי חק לישראל היא', ששכרו הוא מזוני ופרנסה טובה, ועל התקיעות דמעומד כתב שזה היא 'משפט לאלקי יעקב' דכתיב בתורה 'יום תרועה'. 
ויש לומר בעוד אופן לתרץ את כפל הלשון, דהנה איתא בר"ן (ראש השנה ג, א) 'למה תוקעין ומריעין כשהן יושבין וכשהן עומדין כדי לערבב את השטן', פירוש להכניע את היצר הרע כדכתיב 'אִם יִתָּקַע שׁוֹפָר בְּעִיר וְעָם לֹא יֶחֱרָדוּ' (עמוס ג, ו) דשטן היינו היצר הרע וכדריש ריש לקיש הוא שטן הוא מלאך המות הוא יצה"ר. אבל בספר הערוך כתב דבירושלמי גרסינן כתיב (ישעיה כה,  ח) 'בלע המות לנצח' וכתיב (ישעיה כז, יג) 'והיה ביום ההוא יתקע בשופר גדול' כדשמע שטן קול שופר חדא זימנא בהיל ולא בהיל וכדתניין ליה אמר וודאי ההוא שופרא דתקע בשופר גדול ומטא זימניה להתבלע ומרתע ומתערבב ולית פנאי למעבד קטגוריא. ונראה לי שלכך הקדימו את התקיעות דמיושב אע"פ שהיה ראוי להקדים אותם שעל סדר הברכות שהן עיקר דהם 'תקיעות דמעומד', לפי שאילו היו מקדימין אותן אפשר שלא היו חוששין אח"כ לתקיעות שמיושב שאינן אלא לערבב את השטן בלבד ולפיכך הקדימו תקיעות שמיושב שבידוע שלא יזלזלו באותן שעל סדר הברכות, ע"כ.
אבל באמת יש לומר שאין כאן שני טעמים נפרדים אלא דשניהם אמת, דוודאי צריכים מקודם לשבר את היצר הטמון בלב כל אחד ואחד, ואחר כך כשכבר עירבב את היצר הרע שבלב ולבו פתוח לשוב אל השי"ת אזי יכול בתקיעות דמעומד לקייםאת המצות העשה הכתובה בתורה של תקיעת שופר, ובוודאי צריך לטעם הראשון בכל אופן, ולכן לא רצו חכמים להקדים את התקיעות שעל סדר הברכות קודם תקיעות שמיושב שהעיקר הוא וודאי כן ואי אפשר באופן אחר שמקודם צריך להיות שישבור את ליבו וישוב על עוונותיו, וזהו שיש לרמז בלשון הכתוב 'תקעו בחודש שופר', ד'רחמנא אמר תקעו' כדכתיב 'יום תרועה הוא לכם', אלא דישנם שני תקיעות דמיושב ודמעומד, ועל הראשון קאמר - 'כי חק לישראל היא' כי כדי לשבר את היצר הרע שבלב זהו 'חק' ואי אפשר להמשיך בלא שבירת הלב שעיקרו הוא כמו שכתב הרמב"ם 'עורו ישנים משינתם והקיצו נרדים מתרדימתכם', ואחרי זה 'משפט לאלקי יעקב' תוקעין תקיעות דמעומד על הברכות במוסף שהם העיקר וכמו שכתב הר"ן שזהו 'משפט לאלקי יעקב'. 

'דִּרְשׁוּ ה' בְּהִמָּצְאוֹ, קְרָאוּהוּ בִּהְיוֹתוֹ קָרוֹב' (ישעיה נה, ו), וזהו עולה על עשרת ימי תשובה (ראש השנה יח, א) והעיקר הוא ביום הראשון דהוא ראש השנה והוא העיקר, וכשכבר שבים בו בתשובה שלימה שאר הימים הם כבר יותר בניקל.
ואמר האריז"ל (שער הכוונות צ, א) שלא להזכיר בכלל את ענין החטא בראש השנה, ולכן לא אומרים אבינו מלכינו חטאנו לפניך, אלא העיקר הוא להתפלל ולהמליך הקב"ה עלינו. 
יום א' דראש השנה בדרשה קודם תקיעת שופר, שנת תשע"א
*

'תִּקְעוּ בַחֹדֶשׁ שׁוֹפָר בַּכֶּסֶה לְיוֹם חַגֵּנוּ, כִּי חֹק לְיִשְׂרָאֵל הוּא מִשְׁפָּט לֵאלֹקֵי יַעֲקֹב' (תהילים פא, ד). ידועים דברי קדשו של בעל הקדושת לוי זי"ע על מה שאומרים (מוסף לר"ה) 'כי זוכר כל הנשכחות אתה', על פי מה דכתיב בתהלים (נא, ה) 'וחטאתי נגדי תמיד' שאדם צריך לשוב בתשובה אבל בד בבד לזכור תמיד את מה שחטא ואם אכן יעשה כך אין יענישו הקב"ה וישכח מזה כביכול, אבל כשאדם ישכח את מעשיו אזי יזכירו הקב"ה לפניו, וזהו מה שאומרים 'כי זוכר' - הקב"ה זוכר רק את אותן הנשכחות אשר אין שבים עליהם, אבל מי שהוא בבחינת 'וחטאתי נגדי תמיד' מוחלו הקב"ה.
וזהו שאמר הפסוק 'תקעו בחודש שופר', דטעמא דתקנו רבנן תקיעת שופר בחודש תשרי היינו כמו שכתב הרמב"ם דבא לומר 'עורו ישנים משנתכם' דתזכרו לשוב על עוונותיכם, וזאת כדי שתהא באמת 'בכסא ליום חגנו' שיהיו העוונות מכוסים ביום הדין. ומסיים הפסוק 'כי חק לישראל היא' - היינו ישראל הם בחינת הצדיקים וממילא עושים תמיד תשובה ואינם שוכחים כלל את מה שחטאו, להם באמת לא היו צריכין לשופר לעוררם וכל המצוה הוא רק בבחינת חק בלא טעם, אולם היא 'משפט לאלקי יעקב' דיעקב הוא בחינת הפחותים שבעם כנודע, להם בוודאי תקנו זאת בתורת משפט כדי שינצלו במשפט.
*
'לְדָוִד מִזְמוֹר לַה' הָאָרֶץ וּמְלֹאָהּ' (תהילים כב). ידוע מספה"ק (הובא לעיל מפע"ח) דהוא סגולה גדולה לפרנסה לאומרה בליל ראש השנה. אבל אין בזה ענין לאמרה באריכות גדולה, אלא במהירות הוא גם כן טוב. וזקיני מרנא הדברי חיים זי"ע אמר פעם ה'לדוד מזמור' במהירות גדולה, ובאותה השנה היתה שפע בפרנסה בהרחבה גדולה, ופעם אמרה באריכות גדולה ובאותה השנה הפרנסה היתה גם כן במתינות ובכבידות.
*
במדרש (ויק"ר אמור, כט) 'בשעה שתוקעין ישראל בשופר מיד עומד הקב"ה מכסא דין ויושב על כסא רחמים ומוחל לעוונותיהם של ישראל'. ולכאורה יש להבין מאי השייכות למצות תקיעת שופר לכך שהקב"ה ימחול את עוונותיהם של ישראל. אלא באמת יש להבין הדבר בפשטות, דמה שאנו תוקעין בשופר ביום ראש השנה הוא כדי להמליך הקב"ה עלינו וזהו מלכיות זכרוניות שופרות, שעי"ז ממליכין אנו את הקב"ה על כל העולם כולו, ובזה עצמו שישראל המליכוהו עומד הקב"ה מכסא דין ויושב על כסא רחמים ומוחל לעונותיהם של ישראל
בעריכת השוה"ט ליל ראשון דראש השנה, שנת תשע"ב לפ"ק
*
בליל ראש השנה אומרים אנו 'יהי רצון שירבו זכיותינו', ולכאורה יש להבין מהו נוסח התפילה שאנו מבקשים דהרי ממא נפשך אם עושה מצוה או זכות אחת ירבו לו הזכויות, ואם לא יעשה את אותה המצוה לכאורה אין שום טעם שאכן ירבו לו הזכויות. אלא דהנה איתא בגמרא (קידושין מ, ב) דאדם יראה את כל העולם כולו חציו זכאי וחציו חייב, עשה מצוה אחת הכריע את עצמו ואת כל העולם כולו לכף זכות. ועל ענין זה אנו מתפללים בר"ה שיהיה לנו אכן הזכיה שירבו זכויותינו על ידי מעשינו ועשיית מצוותינו להכריע את כל העולם כולו לכף זכות. 
עריכת השוה"ט - ליל ראשון דראש השנה, שנת תשע"ד
*

'לְדָוִד מִזְמוֹר לה' הָאָרֶץ וּמְלוֹאָהּ תֵּבֵל וְיֹשְׁבֵי בָהּ: כִּי הוּא עַל יַמִּים יְסָדָהּ וְעַל נְהָרוֹת יְכוֹנְנֶהָ' (תהילים כד, א – ב). הנה יש לומר דהנה איתא בחולין (קכו, ב) 'כל שבים טהור ביבשה טמא, וכל שביבשה טמא בים טהור'. ולכן נוטלין את העבירות אשר שם ביבשה טמאים וזורקין אותם לים שנעשים טהורים עד שישובו בתשובה, וכדאיתא בספה"ק ששואבין מים שלנו לזכות שוב באותם עוונות שנתהפכו עכשיו לזכיות, ולכן אומרים אותו בליל ראש השנה שהקב"ה חפץ חסד הוא שנזכה בדין על השלכת העוונות לים, וכדאיתא בשו"ע שנוהגין לילך לנהר בראש השנה, וזהו שאמר הפסוק  'כי על ימי"ם יסדה ועל נהרו"ת יכוננהו', שעל ידי סגולה זו נתהפכין כל העוונות לזכויות בס"ד.
עריכת השוה"ט ליל ראש השנה, שנת תשע"ח
*

'מִשְׁפָּט לֵאלֹהֵי יַעֲקֹב' (שם). דהנה איתא דמלבד שראש השנה הוא יום דין ומשפט וזכר כל מעשים בא לפניך, עם כל זאת באה גם המשפט ביום הזה אם נצא בזאת השנה מהגלות והשכינה הקדושה תשוב למקומה בבית המקדש, אם כן צריכים אנו להתפלל על הגאולה השלימה ולזכור שהוא 'משפט לאלקי יעקב' דעם מעשינו יתכן ונזכה שאלקי יעקב יזכה גם לצאת מהגלות המר ושב ה' אלקיך את שבותך (דברים ל, ג).
'וְהָאֱלֹהִים נִסָּה אֶת אַבְרָהָם' (בראשית כב, א). לכאורה ישנה סתירה בדברי המדרש דבמקום אחד איתא שאברהם אבינו השיב להשטן שאין מפחד ממנו כלל ומוכן שינסה אותו עוד ועוד, ובמדרש אחר איתא שביקש אברהם אבינו ע"ה מהקב"ה שישבע לו שלא יביא אותו עוד לידי נסיון, והאיך יעמדו שניהם.
אלא דהנה הראה הקב"ה לאברהם אבינו ע"ה כל מה שיתרחש עם בניו עד סוף כל הדורות וראה את כל הצרות והשיעבודים הקשים אשר יעברו על בניו עד שיצאו מן הגלות המר בב"א, ולכן היו כאן שני דברים נפרדים, כלפי עצמו אמר אברהם אבינו ע"ה להשטן שהוא מוכן ליותר ויותר נסיונות ואין הוא מתיירא ממנו, ומצד שני ביקש מהקב"ה שישבע לו שלא יביא עוד נסיונות עליו - היינו על בניו בגלותם הקשה.
קיצור מדרשת תקיעת שופר, יום ב' דר"ה, שנת תש"פ
*

שמעתי בשם הרה"ק מביקסאד זצ"ל הי"ד אשר אמר פעם בדרשתו בבית מדרשו שאם יתקבצו כל היהודים והילדים בביהמ"ד לסיים את כל ספר התהלים בבוקר ובערב אכתי אפשר לבטל הגזירה מעליהם, 'און די רשע קען נאך האבן א מפלה..'. [- עדיין יכול להיות להיטלר ימ"ש מפלה גדולה].
מתוך דרשת תקיעת שופר שנת תש"פ
*



בעריכת שולחנו בליל א' דראש השנה תשפ"ב 
נוהגים אנו לומר בליל ראש השנה 'לדוד מזמור לד' הארץ ומלואה תבל ויושבי בה'. ומובא מתלמידי אריז"ל (פע"ח שער תפילות ר"ה, תקפג) שהאמירה מסוגלת לפרנסה גדולה, ואיתא בדברי יואל (שנת תשכ"ג) טעם על אמירת 'לדוד מזמור' בלילי ראש השנה דהנה אמרו בשבת (דף ל, א) 'בשעה שבנה שלמה את ביהמ"ק בקש להכניס הארון לפני ולפנים דבקו השערים זה בזה, אמר שלמה כ"ד רננות ולא נענה, כיון שאמר 'ה' אלקים זכרה לחסדי דוד עבדך' מיד נענה ונפתחו השערים, באותה שעה נתהפכו פני כל שונאי דוד כשולי קדירה וידעו כל ישראל שמחל לו הקב"ה לדוד על אותו עון'. והנה אמרו בעבודה זרה (דף ג, ב) 'לא היה דוד ראוי לאותו מעשה אלא להורות תשובה ליחיד שגם מיחיד מקבלין תשובתו'. וזה נתברר אז בעת פתיחת השערים שבביהמ"ק דאזי ידעו כל בני ישראל שנמחל לו מן השמים על אותו עוון, והנה נתבאר בראש השנה (יח, ב) דרשו את ה' בהמצאו, אלו עשרת ימי תשובה דאז מקבלים גם תשובת היחיד, משא"כ בשאר ימות השנה צריכין לתשובת ציבור, וזה דתשובת היחיד מהני נשמע מעת פתיחת שערים כשאמר שאו שערים ראשיכם כנ"ל, ונמצא דשפיר שייך מזמור זה לראש השנה דהרי ממזמור זה רואים אנו דתשובת היחיד מהני, דזהו בעשרת ימי תשובה.
ולפי זה יש לומר בדרך אפשר דהנה כתיב באותו המזמור "שאו שערים ראשיכם והנשאו פתחי עולם ויבוא מלך הכבוד" דהנה איתא בסיפא דירושלמי סנהדרין (י, ב) דרצה הקב"ה לקבל את מנשה המלך בתשובתו ולא הסכימו מלאכי השרת לכך עד שחתר הקב"ה חתירה מתחת כסא כבודו כדי לקבלו בתשובה. הרי חזינן דכדי לקבל את תשובת היחיד צריכין לבוא לחתירה מתחת לכסא הכבוד, ברם זה נוגע רק לכל ימות השנה אשר אין תשובת היחיד מתקבלת אבל בעשרת ימי תשובה מתקבלת גם תשובת היחיד כתשובת הרבים ואין צורך לחתור חתירה מתחת לכסא הכבוד, מפני דהמלך הכבוד בא יבוא בכבודו ובעצמו בהיותו קרוב ואז מתקבל להדיא תשובת היחיד דהמלך כאן, ולכן שפיר אומרים מזמור זאת בליל ראש השנה שהוא היום הראשון של עשרת ימי תשובה, וזאת כדי להזכיר להאדם דבימים אלו מהני תשובת היחיד כדכתיב במזמור זו 'שאו שערים ראשיכם' דמזה דרשו חז"ל דמהני תשובת היחיד מדקיבל הקב"ה את תשובתו של דוד, רק אז עדיין היה צריך לבוא לחתירה מתחת לכסא הכבוד, אך עכשיו בעשרת ימי תשובה שונה הדבר מפני ד"ויבוא מלך הכבוד" וכאמור.
*

איתא מתלמידי האריז"ל דאסור לישון בכל ימי ראש השנה וזאת כדי שלא ישן מזלו, וכן נהגו כולם. ברם זאת צריכים אנו לזכור דאיתא ד'יושב בטל כישן דמי' (עיין בשו"ע סימן תקפ"א, ז), וממילא אם אדם מבטל את זמנו ביומא דאריכתא ביום ראש השנה הרי הוא כישן דמי, ויש ליזהר בזה מאד.
ובאמת הלילה נברא הרי לשינה, ועל ידי שאדם יושב בשוה"ט לכבוד שמחת יו"ט ומאריך אל תוך שעות הלילה הוא מקיים בכך את הענין של להוסיף מחול על הקודש, שהרי בשעות הלילה מותר לישון והוא מוסיף להיות ניעור גם בשעות הלילה.
עריכת השוה"ט ליל א' דראש השנה, שנת תשפ"ב
*


ליל א' דראש השנה בעריכת שולחן הטהור של כ"ק מרן אדמו"ר שליט"א, 
בקושית הדברי יואל [המובא לעיל] יש ליישב בעוד אופן, עפ"מ שאמרו חז"ל (ראה ערבי נחל פרשת ואתחנן) 'אין ישראל ניזונין בעולם הזה אלא בזכות האמונה', וביאורו דהלא כתוב 'לא תלין פעולת שכיר' (ויקרא יט, יג) והאיך הוא מה שאמרו (עירובין כב, ב) 'היום לעשותם ולמחר לקבל שכרם', אלא מכיוון שניתנה התורה על ידי שליח [היינו משה רבינו ע"ה] אין עובר על בל תלין. ברם אנכי ולא יהיה לך מפי הגבורה שמענו (מכות כד, א) ולכן עליהם נותנים שכר גם בעולם הזה, והיינו שניזונים בזכות האמונה דהיינו אנכי ולא יהיה לך. 
ויש גם להוסיף דלמה אכן ניזונים אנו דווקא בזכות אמונה, דהוא לכאורה מדה כנגד מדה, דמכיון שהוא בוטח בהשי"ת באמונה שלימה שהוא מנהיג העולם והוא הנותן לך כח לעשות חיל (דברים ח, יח) ואין לאל ידך לעשות כלום בלעדיו, בזכות זה האמונה זוכה לעומתה מדה במדה לפרנסה בריווח ובניקל. 
ויש להוסיף עוד נקודה בזה, דהנה מתאמרא בשם הרה"ק רבי מנחם מנדל מרימנוב זי"ע עה"פ 'מי יעלה בהר ה' ומי יקום במקום קדשו', דישנם רבים אשר רוצים ואף מגיעים לעלות בהר ה', אבל מועטים המה אשר יכולים לעמוד על מדריגתם, והיינו 'ומי יקום במקום קדשו', ולפי זה יש לומר דמי שאכן זוכה לעלות ולהיות עומד, יקום במקום קדשו במדריגה גבוהה זו זוכה לברכה מיוחדת 'ישא ברכה מאת ה' וצדקה מאלקי ישעו'. 
עריכת שולה"ט ליל א' דראש השנה, שנת תשפ"ג
*
שבת שובה
דרוש בהלכות תשובה ברמב"ם והחינוך

'שׁוּבָה יִשְׂרָאֵל עַד ה' אֱלֹהֶיךָ כִּי כָשַׁלְתָּ בַּעֲוֹנֶךָ: קְחוּ עִמָּכֶם דְּבָרִים וְשׁוּבוּ אֶל ה' אִמְרוּ אֵלָיו כָּל תִּשָּׂא עָוֹן וְקַח טוֹב וּנְשַׁלְּמָה פָרִים שְׂפָתֵינו
(הושע יב, ב. - הפטרה לשבת שובה, פרשת האזינו)

כתב בבני יששכר 'כאשר נדקדק בכפל לשון 'הוכח תוכיח', על פי מה דמקובל בידינו מאת תלמידי אור שבעת הימים מרנא הבעש"ט זללה"ה, אפילו הצדיק כשרואה איזה עבירה באיזה אדם הנה זה וודאי אינו במקרה, ולמה הזמין השי"ת אשר הוא יראה אותה העבירה, על כרחך הוא שיש בידו גם כן שמץ מה מאותה העבירה, והראהו מן השמים בכדי שיפשפש במעשיו, וסיפרו מתלמידי מרנא הבעש"ט זיע"א אשר אירע פעם שראה אחד אשר חילל שבת בפרהסיא ועמד משתומם למה הראוהו מן השמים כזאת, ופשפש במעשיו דעל כרחך יש בידו עוון כזאת, פשפש ומצא ששמע מקרוב זילותא דתלמיד חכם [הנקרא שבת כנודע] ושתק ולא מיחה בו, והמשכיל יתבונן כן בכל הענינים, דהקב"ה מדקדק עם חסידיו'.
ולפי זה יתפרש הכתוב 'הוכח תוכיח את עמיתך', היינו שתהיה גם אתה מוכח כאשר תוכיח את עמיתך ותפשפש במעשיך, ולא תשא עליו חטא, רצה לומר לא תשא את החטא רק עליו, אבל תבין היטב אשר גם אתה מצטרף לתוכחה, ותפשפש אתה גם כן במעשיך, ותשוב אל ה' כמוהו ותזכו שניכם לחיי עולם בזה ובבא.
דרשת שבת שובה לפני קריה"ת פרשת האזינו, שנת תשס"ד לפ"ק
*

תשובה בלימוד תורה הק'
'שׁוּבָה יִשְׂרָאֵל עַד ה' אֱלֹהֶיךָ כִּי כָשַׁלְתָּ בַּעֲוֹנֶךָ: קְחוּ עִמָּכֶם דְּבָרִים וְשׁוּבוּ אֶל השם' (שם).
יש לומר על פי מה שכתוב זקיני מרנא הדברי חיים זי"ע על זה הפסוק וזה לשונו הקדוש: 'דהנה בעוונותינו מחמת [ש]האדם בחטאו אינו מרגיש גודל כובד עוונו והאיך נתרחק מקדושתו ית"ש, לזה כשעשה התשובה הוא בעוונו רק בדרך ההרגל לעשות תשובה בימים הנוראים, ולזה הזהיר הכתוב 'שובה' עד 'כי כשלת', שתדע מה שפגמת וגרמת בחטאך.
או אפשר לומר על דרך אשר שמעתי מפי מורי הקדוש [- ה"ה מרן הרה"ק מראפשיץ זי"ע] בשם אדמו"ר מו"ה אלימלך זצ"ל, שצריך האדם לשוב בתשובה עד העבירה הראשונה שעשה מעודו, כי איך אדם מישראל יעשה עבירה, ומסתמא גרם לו עבירה אחרת, כי 'עבירה גוררת עבירה' (אבות ד, ב), ומסתמא עשה מקודם עבירה קלה שגרם להחמורה, אך גם הקלה אי אפשר מבלתי יבא על איזה כשלון כשוגג, אך גם זה אי אפשר לבא לנפש הישראלי כמאמר הכתוב 'נפש כי תחטא' (ויקרא ד, ב), ומפורש בזוהר הקדוש דהתורה הקדושה מתמיה האיך בא לנפש הקדוש לחטא. והכלל אמר מורי, רבי אלימלך ז"ל הנ"ל, דכל כך עשה תשובה גם על מה שעשה בעודו עולל מוטל על שדי אמו וטפח על דדיה גם על זה עשה לו סיגופים. וזה יש לומר כוונת הפסוק 'שובה ישראל עד ד' אלקיך', כי מחמת שהשם מייחד שמו עלינו, והאיך אפשר שנחטא, ועל כרחך נכשלנו באיזה חטא שלא מדעת, ולכן צריך כל כך להרבות בתשובה עד שהשם יקרא ד' אלקינו, כי כשלנו רק בחטא הראשון, ולכן צריך לשוב עד בוא אל כשלון הראשון ולשוב בתשובה עליו'. עכדה"ק.
והנה מרן בעל בני יששכר זי"ע כתב בספרו בשם מרן האריז"ל אשר הראשי תיבות של תשוב"ה הם ת'ענית ש'ק ו'אפר ב'כיה ה'ספד, - והוסיף בבני יששכר - וכתב הרב החיד"א ז"ל (דבש לפי, סימן ח') להיות שבדור החלש הזה (ובפרט בגליותינו הכבד יום אחר יום) אין כל אדם יכול לקיים כל זה, [ו]לפחות צריך ליזהר בקצת דברים המקיימים התשובה, והם גם כן נוטריקון תשוב"ה ת'ורה ש'בת ו'ידוי ב'ושה ה'כנעה, עד כאן דבריו.
וזהו שאמר הנביא 'שובה ישראל עד ה' אלקיך', כמו שכתב מרנא הדברי חיים זי"ע אשר מחמת העוונות גם כשעושין תשובה בימים הנוראים התשובה אינה אלא כמצות אנשים מלומדה בדרך ההרגל ואינו מנקודת הלב. וכתב הרמב"ן בפרשת וילך בפרשת התוכחה (דברים לא, יז - יח) 'ואמר ביום ההוא הלא על כי אין אלקי בקרבי מצאוני הרעות האלה, ואנכי הסתר אסתיר פני' וגו' דאף על פי דהתוודו על עוונם כתיב אחרי כן 'ואנכי הסתר אסתיר' והוא כיוון דאיננו וידוי גמור כענין 'והתודו את עונם' (ויקרא כו, מ), אבל הוא הרהור וחרטה, והכלל חזינן מכ"ז דצריכה התשובה להיות באמת ולא כמצות אנשים מלומדה, אבל לתשובה ע"ד מש"כ מרנא האריז"ל צריכין תענית שק ואפר שלאו כל מוחא סביל דא ולכן אמר הנביא 'כי כשלת בעוונך' שעל ידי העוונות נעשה כשל והגופים שלכם נעשו כחש מהעונות ואין לכם כח להתענות ולעשות סיגופים, ולכן העצה באופן כזה היא באמת כמו שמביא הבני יששכר בשם החיד"א שיתחזקו בהתוה"ק ובזה יפעלו כמו תעניות וזו כוונת הכתוב 'וקחו עמכם דברים' ד'אין דברים אלא דברי תורה' (שמו"ר לח) ובזה 'ושובו אל השם', ויה"ר שיזכנו הקב"ה לשוב אליו באמת בלב שלם ויכתבינו לשנת גאולה וישועה, שנת פרנסה וכלכלה בביאת גואל צדק במהרה בימינו אמן.
של"ס פרשת האזינו, שנת תשס"ד לפ"ק
*



טעמים לקריאת השם 'שבת שובה' ועוד
'שׁוּבָה יִשְׂרָאֵל עַד ה' אֱלֹהֶיךָ כִּי כָשַׁלְתָּ בַּעֲוֹנֶךָ: קְחוּ עִמָּכֶם דְּבָרִים וְשׁוּבוּ אֶל ה' אִמְרוּ אֵלָיו כָּל תִּשָּׂא עָוֹן וְקַח טוֹב וּנְשַׁלְּמָה פָרִים שְׂפָתֵינוּ'
(הושע יב, ב. - הפטרה לשבת שובה, פרשת וילך)
הנה שבת קודש זו נקראת בפי כל 'שבת שובה' וטעמא בעי לכך, ויש לומר בפשטות מילתא בטעמא על פי מה שכתב בסידורו של שבת (שורש ה, ז) טעם על מה שאנו קוראין שבת שלפני הפסח 'שבת הגדול', ורבים מקשים דלכאורה אין לזה שייכות עם השבת שלפני פסח דייקא אלא עם יום י' בחודש ניסן, אלא דכיוון ד'כל ברכאין דלעילא ותתא ביומא שביעאה תליא', ו'כל שתא יומין מנה מתברכין' (זוה"ק יתרו פח, ב) אם כן כל הטובות הנעשים לאדם במשך כל ימי השבוע הכל נעשים ונגזרים כבר ביום השבת שלפניו, ולכן לשבת שלפני חג הפסח קוראין 'שבת הגדול' מפני הנס שנעשה בו, כי אף שהנס של יציאת מצרים לא היה כי אם ביום חמישי בשבוע שאחרי כן, מכל מקום עצם הגאולה כבר נגזר ביום השבת שלפניו, ויפה אמרו 'מפני הנס שנעשה בו' דבו ממש כבר נעשה ונגזר לעשות הנס.
ובזה יש לומר גם כן לדרכינו דבשבוע זו שהם עשרת ימי תשובה ויום כיפור וכתיב 'דרשו ה' בהמצאו קראוהו בהיותו קרוב', ודרשינן בגמרא [מובא לעיל] דהכוונה על עשרת ימי תשובה אשר בימים אלו יש לכל אחד התעוררות לתשובה ואפילו לפשוטי העם, אם כן בוודאי הכל נעשה ונגזר ביום השבת שקדמה לכך, ולכן קוראין לזה השבת 'שבת שובה' דבשבת זו נעשים כל ההתעוררות דלעילא לעשות תשובה ויכולין בשבת לפעול יותר ויותר מכל השבוע.
עריכת השוה"ט ליל שב"ק פרשת וילך, שנת תשס"ו לפ"ק
*

'שׁוּבָה יִשְׂרָאֵל עַד ה' אֱלֹהֶיךָ כִּי כָשַׁלְתָּ בַּעֲוֹנֶךָ' (הושע יב, ב). הנה הלשון 'כי כשלת בעונך' משמע דהוא לשון יחיד, והלשון 'קחו עמכם דברים' הוא לשון רבים וצריך ביאור.
והנה יש לומר דהנה בבני יששכר מביא מדרש (מדרש משלי פרשה י) דבשעה שהחכם יושב ודורש הקב"ה מוחל עוונותיהם של ישראל, אלא שנצטוונו 'הוכח תוכיח את עמיתך', ופן לא יהיו דברי המוכיח נשמעים ויוסף על חטאתם ולכן מבטיח השי"ת שיכפר עונותיהם (עיין שם, דף כ).
והנה מרנא בעל הישמח משה זי"ע מחדש דתשובת הרבים אפילו דהוא רק מיראה מ"מ נעשים זדונות לזכויות מדרש הפסוק 'ארפא משובתם אוהבם נדבה' ובאמת בגמרא עצמו יש גם כן ראיה לזה הדבר דקאמר אפילו אם נכתב גזר דין ושבו קורעין הגזר דין, והרמב"ם (הלכה ד) כתב דצעקה לעולם מועלת אלא בעשי"ת גם ליחיד, עכ"פ בגמרא מקשה סתירה ומשני כאן ביחיד כאן בציבור, והנה ישנם ארבעה חילוקי כפרה, אבל בעשרת ימי תשובה אם חוזרין יחד עם תשובת הרבים באמת, אזי לא די דמוחלין להם על כל עוונותיהם אלא גם דנעשין אף כזכויות.
ברמב"ם בהלכות תשובה (ב, ב) כתב דתשובה היא 'עד שיעיד עליו יודע תעלומות שלא ישוב לכסלה עוד', אולם במקום אחר כתב הרמב"ם דאין דנין לאדם אלא במצב אשר הוא שם, ולכאורה הוא סתירה לעד שיעיד עליו יודע תעלומות, אלא כתבו בספה"ק דהכוונה הוא דחזינן עכשיו בהתעוררות התשובה שיש לו עכשיו אם הוא באמת בלב שלם שעל ידי התעוררות זו לא ישוב לכסלה עוד והיינו דבאמת שאינו נידון אלא לפי עכשיו, אולם עד שיעיד עליו הקב"ה שמתשובה זו יועיל שלא ישיב עוד לדרכו הרעה שעשה עד עתה. 
אמרו בגמרא (יומא פו, א) דיחיד ששב מוחלין לו ולכל העולם כולו, ובפשטות להבין הענין פירשו בספרים דהוא חלק מדין הערבות ולכן מוחלין לו.
ויש לומר באופ"א דהנה איתא בגמרא (מובא לעיל) לעולם יראה אדם את עצמו כאילו חציו זכאי וחציו חייב, עשה מצוה אחת הכריע את כל העולם לזכות וכן להיפוך, עיי"ש. ולאדם שכזה שאין חושב רק על עצמו אלא כששב בתשובה מחשבתו היא גם על כל העולם כולו בבחינה זו שכל העולם חציו זכאי וחציו חייב ומעשיו יכריעו, בזכות איש כזה מוחלין גם כן לכל העולם כולו
יש עולם אשר נקרא 'כ"ל ישרא"ל' ששם אין שום פגע רע, ולכן קודם כל מצוה אומרים לשם יחוד קוב"ה ושכינתיה 'בשם כל ישראל', היינו לאותו העולם אשר נקרא 'כל ישראל', והנה דרכם של בני אדם דכשהם עוברים איזה שהיא עבירה שוב ושוב כיוון שעבר ושנה נעשה לו כהיתר, וממש נדמה לו כהיתר לגמרי דמכיון דדש דש ואינו מרגיש כבר עוד החטא, וזש"א הפסוק 'שובה ישראל עד ה' אלקיך' בתשובה באמת 'כי כשלת בעוניך' [לשון יחיד] עד כדי כך שנדמה לך כהיתר, 'קחו עמכם דברים [לשון רבים] ושובו אל ה'' בתשובת הרבים כדברי הישמח משה לעיל 'אמרו אליו כ"ל תשא עון', רמז לאותו עולם אשר נקרא 'כ"ל ישראל', היינו אמרו אליו כל, 'יקח טוב' היינו שיקח רק הקבלות טובות אשר קבלנו, והתשובה שעשינו, ולא על פי מה שעתידין לעשות – בבחינת 'ונשלמה פרים שפתינו', ויה"ר שנזכה לעשות תשובה באמת ובאהבה ונזכה לשנת גאולה וישועה.
דרשת שבת שובה לפני קריה"ת, האזינו, שנת תש"ע לפ"ק
*

'שׁוּבָה יִשְׂרָאֵל עַד ה' אֱלֹהֶיךָ כִּי כָשַׁלְתָּ בַּעֲוֹנֶךָ' (הושע יב, ב). בדברי יחזקאל משינאווא זי"ע כתב עה"פ (שם, בהמשך הכתובים) 'יעזוב רשע דרכו ואיש עון מחשבותיו', כי העיקר לאדם [הוא] לתקן [את] מחשבותיו שיהיו טהורים שכך זמן שלבו בל עמו אפילו כל מעשיו מלגאיו כשרים ומקיים כל מצוות התורה עדיין היא בהתחלה, ואף לא התחיל בעבודת השם.
והנה מימים קדושים אלו - עשי"ת אשר עליהם נאמר 'דרשו ה' בהמצאו' כתיב עוד נותרו לנו שני ימים לשוב אל השי"ת באמת ולטהר את מחשבותינו מכל סיג ופגם, והרה"ק מבעלזא זי"ע אמר שצריך האדם להשתדל ביום התשיעי שהוא בעצמו יו"ט לתקן את מחשבותיו ליום הכיפורים הבעל"ט ש'ירצה צום עמך' שצריכים אנו להתדמות למלאכי השרת שנהיו במחשבות טהורות. ושמעתי ממו"ח (שליט"א) [זי"ע] שהרה"ק מנאסויד זצוק"ל היה עומד כנגד החלון ולא זז משם כשהוא שקוע במחשבותיו הטהורים, וכך היה עומד שם משך כ"ד שעות במשך כל יום הקדוש.
וזהו מה שאנו אומרים 'שובה ישראל עד ה' אלקיך' שהתשובה צריך להיות 'עד ה' אלקיך' היינו שתתקן גם את המחשבות שיהיו טהורים באמת, 'כי כשלת בעווניך' ומלאים אנו במחשבות זרות, ולכן צריכים אנו לשוב עד ה' אלקיך לתקן גם את המחשבות שיהיו אכן כראוי.
שבת שובה בשלש סעודות פרשת האזינו, תש"ע לפ"ק
*

'שׁוּבָה יִשְׂרָאֵל עַד ה' אֱלֹהֶיךָ כִּי כָשַׁלְתָּ בַּעֲוֹנֶךָ: קְחוּ עִמָּכֶם דְּבָרִים וְשׁוּבוּ אֶל ה' אִמְרוּ אֵלָיו כָּל תִּשָּׂא עָוֹן וְקַח טוֹב וּנְשַׁלְּמָה פָרִים שְׂפָתֵינוּ'.
(הושע יב, ב. - הפטרה לשבת שובה, פרשת וילך)
ביומא (פח, א) מפורש כל הד' חילוקי כפרה, מצות עשה - מוחלין לו מיד [כשיעשה תשובה]. מצות ל"ת – יום הכיפורים מכפר. חילול השם – תשובה, יום הכיפורים ויסורין אינן מכפרין אלא יום המיתה מכפרת. היכי דמי חילול השם, דקונה בשר ואין משלם מיד למוכר. ר"י אמר כגון אדם כמוני שילך ד' אמות בלא תפילין. עיי"ש בכל דברי הגמרא.
ורבינו יונה כתב שחילול השם אכן אינו מתכפרת עד יום המיתה, אבל הגמרא בעצמה הביאה עצה אחרת לכפרה על חילול ה', והוא שיעשה קידוש השם ובזה יכופר על חטאיו ולא יוצרך ליסורין. ובזה יש לפרש הפסוק 'שובה ישראל עד ה' אלקיך', דבחטאים הנוגעים לחילול השם אשר עוונם חמור דתשובה ויוהכ"פ ויסורין אינן מכפרין אלא יום המיתה מכפרת, יש עצה קלה בזה אשר יעשה תשובת המשקל להיפך והיינו 'שובה ישראל עד ה' אלקיך' שיעשה קידוש השם, 'כי כשלת בעווניך' בעון חילול השם דרק מיתה מכפרת.
*
'שׁוּבָה יִשְׂרָאֵל עַד ה' אֱלֹהֶיךָ כִּי כָשַׁלְתָּ בַּעֲוֹנֶךָ: קְחוּ עִמָּכֶם דְּבָרִים וְשׁוּבוּ אֶל ה'.
ברמב"ם כתב (פרק ב מהלכות התשובה, ב) 'היכי דמי בעל תשובה עד שיעיד עליו יודע תעלומות שלא ישוב לכסלה עוד', והקשה במגיד משנה דהאיך אפשר לקחת את הבחירה מן האדם ולומר שלא ישוב לכסלו עוד והלא כל אדם הוא בעל בחירה.
ובאמת דאין זה כ"כ קשה, דהרי חזינן בכמה וכמה מקומות דיש דבר כזה ליפטר מן היצר הרע לגמרי וכמו האבות הקדושים ועוד כמה צדיקי אמת אשר זכו לבוא לזאת המדריגה אשר בטלה מהם לגמרי חלקם הרע אשר היתה בהם ונהפכו כולם לטוב. וכמו שכתב בעל התניא זי"ע בספרו ליקוטי אמרים, שהוא ספרן של בינונין, שאין פירושו ב'בינוני' על אותם התלויים ועומדים, אלא פירושו שעדיין יצר טמון בקרבו וצריך להלחם עמו בכלל, ומשא"כ צדיק היינו אותם שכבר בטלו לגמרי את היצר מלבם.
בשבת שובה, פרשת האזינו אחצ"ה, שנת תשע"ב 



'שׁוּבָה יִשְׂרָאֵל עַד ה' אֱלֹהֶיךָ כִּי כָשַׁלְתָּ בַּעֲוֹנֶךָ: קְחוּ עִמָּכֶם דְּבָרִים וְשׁוּבוּ אֶל ה' אִמְרוּ אֵלָיו כָּל תִּשָּׂא עָוֹן וְקַח טוֹב'.
(הושע יב, ב. - הפטרה לשבת שובה)
יום הכיפורים נקרא בתורה 'שבת שבתון' (ויקרא טז, לא), וזה בא לרמז דעיקר התשובה צריכין לעשות ביום השבת הקודמו ולזה נקראת שבת זו בשם 'שבת שובה', וכמו שנודעו דברי הסידורו של שבת (מובא לעיל) דבשבת הקודמת יש לה את הכח של כל ימות השבוע. 
איתא ברמב"ם דכל ישראל יש לו חזקת כשרות אבל זהו דווקא בארץ ישראל ומשא"כ בחוץ לארץ דאין לו חזקת כשרות. וכתב הייטב פנים דהנה איתא בגמרא (מגילה כט, א) 'עתידין בתי כנסיות ובתי מדרשות שבחוץ לארץ שיוקבעו בארץ ישראל', ולפי זה כשעומדים בימים הנוראים בביהמ"ד ועושים תשובה באמת מעומק הלב, הגם שהוא רק מחשבת תשובה אבל כיוון שעומדים בביהמ"ד שהוא בבחינת ארץ ישראל, הרי יש לכל יהודי ויהודי חזקת כשרות כשאשר שב בתשובה שלימה, וזה כוונת הכתוב 'שובה ישראל עד ה' אלקיך', היינו במקום שאתם קרובים לה' אלקיך והיכן זאת, זהו בביהמ"ד ד'כל ביה עשרה שכינתא שריא' (סנהדרין לט, א) והוא כקדושת ארץ ישראל והיינו 'עד ה' אלקיך', דאז ישנה חזקת כשרות לכל ישראל וכדברי הרמב"ם.
כתב בייטב לב (פרשת בלק) משל לעם שחטאו נגד מלכם ורצו לפייסו, מה עשו חזרו אחר אחד שהוא אוהב להמלך שהוא לא חטא כנגדו אשר הוא ילך להתחנן לפני המלך עבורם, והנמשל בזה שכל הגוף חטא לפני השי"ת במשך כל השנה, ועתה כשרוצין להתרצות לפני הקב"ה ובאים ושומרים את הפה מלשון הרע ואפילו מסתם דברים בטלים, אזי יש לו לאדם אוהב להקב"ה אשר ביכולתו לרצות את פני המלך, משא"כ אם גם הפה חטא לפניו הרי אין לו שום אבר בגופו אשר יוכל שליח עבורו לפני השי"ת. 
מרן הישמח משה זי"ע כתב על אחד המדבר בביהמ"ד בשעת התפילה דהוא נקרא 'מורד ופושע'. וב'חרדים' כתב אף יותר מזה דהוא 'כופר' ר"ל, ויש לבאר הענין, דהנה ישנם אנשים אשר אינם יודעים את חומר הענין ואינם מבינים את גודל הרע שיש בכך, אבל האמת היא דחילול השם חמור יותר מלאוין ל"ת וכריתות ומיתת בי"ד, ואין לך חילול השם גדולה מכך אשר מדברים דברים בטלים בהיכל ביהמ"ד, ואדם צריך לדעת דבעת שמדבר בביהמ"ד הוא עוון חמור ממש כמו שאוכל נבילות וטריפות. 
וזהו שאמר הכתוב 'שובה ישראל עד ה' אלקיך', היינו במקום שקרוב אתה אל השי"ת דזהו בביהמ"ד ד'כל ביה עשרה שכינתא שריה', ובזה הוא יעשה תשובה מועלת מידה כנגד מידה בתשובת המשקל שהחל מעתה יסגור כאילם את פיו בביהמ"ד, 'כי כשלת בעוונך' - בשיחת חולין במזיד בביהמ"ד ומכיוון שנכשלת בה תחשוב שאין תשובה מועלת לכפר, ועל זה אמר 'קחו עמכם דברים', היינו הדיבור שלכם וכמו שאמר הייטב לב, שתשמרו על כך שתוכלו לקחת את פיכם להמליץ טוב לפני השי"ת.
איתא באור החיים הקדוש בשם הזוה"ק דאפילו בית כנישתא חדא שעושין תשובה כדבעי יביאו את משיח צדקינו, ובאמת כבר ביומא (פח, א) איתא כעין זה, דאמרו 'גדולה תשובה שמביאה גאולה לעולם', אלא דחידוש הזוה"ק הוא ד'אפילו בית כנישתא חדא', ויש להרחיב הרבה בפשט הדבר.
וכתב הרמ"א דאין יום הכיפורים מכפר אלא למי שמאמין באמונה שלימה בכך דיום זה מכפר על כל העבירות, ומי שאינו מאמין בזאת אין יום הכיפורים מכפר לו. וצריך כל אחד ואחד לדעת את זאת, ולהאמין באמונה שלימה שעל כל העבירות ל"ת אשר עבר בכל השנה, ביום הכיפורים כאשר שב באמת נעשה כבריה חדשה ממש.
בשבת שובה, פרשת וילך אחצ"ה, שנת תשע"ג 
*

'שׁוּבָה יִשְׂרָאֵל עַד ה' אֱלֹהֶיךָ כִּי כָשַׁלְתָּ בַּעֲוֹנֶךָ: קְחוּ עִמָּכֶם דְּבָרִים וְשׁוּבוּ אֶל ה' אִמְרוּ אֵלָיו כָּל תִּשָּׂא עָוֹן וְקַח טוֹב'.
(הושע יב, ב. - הפטרה לשבת שובה).
יש לידע האיך ידע אדם באמת שב כבר בתשובה שלימה על כל חטאיו, ובספה"ק נועם אלימלך (פרשת נח) כתב עה"פ 'ויולד נח שלשה בנים את שם את חם ואת יפת', כתב בא"ד 'סימן לבעל תשובה גמור, כשהשם הקדוש שם הוי"ה ברוך הוא עומד לנגד עיניו, הוא סימן שתיקן ביראתו כל חטאיו', ובאמת נמצא כבר זה הענין בראשונים אשר כל זמן אשר החטא עדיין עומד לנגד עיניו מוכח הוא דחטאו עדיין אינו נמחק לגמרי, וזהו הסימן אשר מסר הרבי ר' אלימלך זי"ע דכשרואה השם הוי"ה אזי הוא סימן מובהק עבורו שנמחק חטאו לגמרי. וזהו שאמר הכתוב 'שובה ישראל עד ה' אלקיך' - היינו שישוב ויחזור וישוב בתשובה שלימה עד שיראה את השם הוי"ה ב"ה עומד לנגד עיניו, וזהו 'עד ה' אלקיך'.
וכתב ביערות דבש דימים אלו של עשרת ימי תשובה צריך להתפלל בכוונה יתירה כיוון דעם אלו התפילות מתקנים את התפילות של כל ימות השנה אשר לא עלו לרצון וכן את כל אותם התפילות אשר לא התפללנו כהוגן, וזש"א 'קחו עמכם דברים ושובו אל השם', היינו דבימים אלו ישובו ויתפללו אל ה', 'וקחו עמכם דברים' היינו דבימים אלו יכול איש ישראל לתקן את כל אותם הימים ואותם התפילות לכל השנה שעעל"ט. 
'אמרו אליו כל תשא עוון וקח טוב', דהנה ידוע מספה"ק דאם ילמד אדם את התוה"ק קודם שיעשה באמת תשובה, התוה"ק לא פרחת לעילא, וזש"א 'תשא עון', דמקודם יעשה האדם תשובה כראוי, ואחרי כן 'וקח טוב' - אין טוב אלא תורה (קידושין לג, ב), שאחר ששב בתשובה שלימה יכול הוא לעסוק בדברי ההתורה הקדושה עם כל סגולותיה, ויה"ר שנזכה באמת לשוב בתשובה שלימה.
שלש סעודות שבת שובה, פרשת וילך שנת תשע"ג 
*

'שׁוּבָה יִשְׂרָאֵל עַד ה' אֱלֹהֶיךָ כִּי כָשַׁלְתָּ בַּעֲוֹנֶךָ: קְחוּ עִמָּכֶם דְּבָרִים וְשׁוּבוּ אֶל ה' אִמְרוּ אֵלָיו כָּל תִּשָּׂא עָוֹן וְקַח טוֹב'.
(הושע יב, ב. - הפטרה לשבת שובה).
הנה נודע דעיקר מעלת וחשיבות האדם על כל הבריות הוא בכח הדיבור אשר נתן לו השי"ת וכמו שמובא בתרגום עה"פ (בראשית ב, ז) 'ויפח באפיו נשמת רוח חיים' – 'לרוח ממללא'. וזאת הוא הרוח אלקים אשר בקרבו, ואמרו הצדיקים שהעיקר לאדם הוא שישמור את פיו ואת לשונו כראוי מפני שדיבוריו הם פרקליטיו ושלוחיו לתפילותיו ואין יכול לשלוח את תפילותיו ביד שליח שאינו ראוי, והאיך יאמר 'ה' שפתי תפתח ופי יגיד תהלתיך' (תהילים נא, יז) כשאינו שומר על פיו ועל לשונו.
וזהו שאמר הנביא 'שובה ישראל עד ה' אלקיך' היינו שישוב ויתן את דיבורו אל ה' אלקיך, והתיקון יהיה באמת על הענין של 'ה' אלקיך' היינו רוח ממללא שהוא דיבורו של אדם, 'כי כשלת בעונך' והאיך יבוא לפני המלך בלבוש שק כשאין לו אפילו פה לדבר לפניו כראוי, רק תשובו ותתקנו את הדיבורים ובזה 'קחו עמכם דברים ושובו אל השם' שיוכל אח"כ לבוא בדיבורים הגונים לפני השי"ת לשוב אל ה' באמת על כל עוונותיו 'אמרו אליו כל תשא עון וקח טוב' אין טוב אלא תורה (קידושין לג, ב) דאז יוכל ללמוד תורה בפה טהור והיינו גם הענין של 'ונשלמה פרים שפתינו' כשהדיבור טוב וטהור הוא עולה אף במקום קרבנות. 
ס"ג פרשת וילך שבת שובה, שנת תשע"ט
*
יום הקדוש

איתא ברמב"ם הלכות תשובה (ב, ב) 'היכי דמי תשובה עד שיעיד עליו יודע תעלומות שלא ישוב לכסלה עוד', וזהו כוונת הכתוב 'כי ביום הזה יכפר עליהם לטהר אתכם לפני השם תטהרו', שתהיו טהורים על ידי יום הקדוש אף לפני ה' כדי שיוכל להעיד עליו יודע תעלומות שלא ישוב לכסלה יותר.
גרגיר מדרשת כל נדרי תשפ"ב
*



חג הסוכות
שמחת בית השואבה

במשנה במסכת סוכה (נא, א) איתא 'מי שלא ראה שמחת בית השואבה לא ראה שמחה מימיו'. ובגמרא (שם נג, א) כתבו 'יש מהן שאומרים אשרי ילדותינו שלא ביישה את זקנתינו אלו חסידים ואנשי מעשה, ויש מהם אומרים אשרי זקנתינו שכפרה על ילדותינו אלו בעלי תשובה, אלו ואלו אומרים אשרי מי שלא חטא ומי שחטא ישוב וימחול לו, תניא אמרו עליו על הלל הזקן וכו' אמר כן אם אני כאן הכל כאן, ואם אין אני כאן מי כאן', ופירש"י (ד"ה אם אני כאן) שאם ח"ו תחטאו אסלק שכינתי מביניהם. וחזינן דעיקר שמחת בית השואבה היה ענין שעשו כולם תשובה על חטאיהם.
והנה ידוע מה שכתבו גורי האריז"ל (עיין בפלא יועץ, ערך סוכות) דמי ששמח בשמחה אמיתית בימי הסוכות בלי שום כעס וקפידה, מובטח לו שישמח במשך כל ימות השנה, וזה 'ושמחת בחגך' דהיינו דאם יהיה בשמחה כל ימי החג הקדוש הזה, יזכה ל'והיית אך שמח' שתמשך ענין השמחה לכל תקופות השנה.
וצריכים באמת להבין מדוע מתחילים בכל שנה ושנה את ענין השמחה של בית השואבה דווקא בליל ב' דסוכות, דהיא לילו של יצחק אבינו דמידתו היא גבורה ודין, ולא בליל הראשון דהיא מדת אברהם אבינו דמידתו היא חסד, וא"ת דהוא משום דשמחת בית השואבה היה צריך להעשות בחליל דזה אינו דוחה שבת ויו"ט, ולכן המתינו עד ליל ב', עם כל זאת הרי יכלו לעשות את השמחה בלא כלי שיר.
ובהקדם נביא מאה"כ (בראשית כה, יט) 'ואלה תולדות יצחק בן אברהם אברהם הוליד את יצחק', וברש"י כתב (ד"ה אברהם הוליד את יצחק) 'לפי שהיו ליצני הדור אומרים מאבימלך נתעברה שרה, מה עשה הקב"ה צר קלסתר פניו של יצחק דומה לאברהם, והעידו כולם אברהם הוליד את יצחק'. וע"ז קשה דהרי בבבא מציעא (פז, א) דרשו כל זה על הכתוב בפרשת וירא (בראשית כא, ז)  'ותאמר מי מלל לאברהם הניקה בנים שרה' עיי"ש. ולמה המתין רש"י ולא כתבה שם אלא המתין עד כאן בפרשת תולדות כשיצחק הוליד את יעקב.
ובזוה"ק תני דכשנפטר אברהם אבינו ע"ה אזי צר הקב"ה את קלסתר פניו של יצחק שיהיה דומה לקלסתרו של אברהם אבינו ולא מיד בעת שנולד. אולם לכאורה הוא סתירה לדברי חז"ל הקודמים שמיד כשנולד יצחק צר קלסתר פניו דומה לקלסתרו של אברהם אביו. ובפשטות יש לתרץ את הזוה"ק דזה אינו סתירה עם מדרשי חז"ל, דהנה אברהם אבינו מדתו היה מידת החסד, ויצחק אבינו מדתו היתה מידת הגבורה, אולם כשנפטר אברהם אבינו ע"ה בוודאי יצחק אבינו אחז בידו את דרכי אביו והמשיך בחסדיו הגדולים, אזי עסק בשני המידות כאחד. וזוהי כוונת הזוה"ק דכשנפטר אברהם אבינו אז צר קלסתר פניו של יצחק דומה לאברהם אבינו, היינו במדתו של אברהם אבינו דעד השתא אחז במדתו גבורה והשתא אחז בשני המידות יחדיו [היינו בחסד ובגבורה] אבל באמת מיד כשנולד צר קסלתר פניו החיצוני שיהיה דומה לאברהם אביו.
מרנא הישמח משה זי"ע דייק בפרשת חיי שרה דהרי מקודם כתיב 'אלקי השמים' ואחרי כן אמר 'ואשביעך בה' אלקי השמים ואלקי הארץ', ופירש"י שם דעכשיו הוא אלקי שמים וארץ [כיוון] שהרגלתיו בפי הבריות, אבל כשלקחני מבית אבי היה אלקי השמים לבד.
וע"ז קשה דאם כן הווא ליה למימר רק 'אלקי הארץ' ותו לא, דהרי זה מה שאברהם אבינו ע"ה בא לחדש, אבל במה שקרא 'אלקי שמים' הלא מקודם היה גם כן נקרא אלקי השמים.
ותירץ הישמח משה באריכות הענין של 'נהמא דכיסופא' דזוהי סוד ביאת הנשמה הקדושה לזה העולם דלא ליעול בכיסופא קמיה, ומזה יובן דבכל מקום אשר נעשה רק בחסד וברחמים על דרך האמת הוא איננו חסד בשלימות, ובזה ביאר מה שאמרו עה"פ 'בראשית ברא אלקים - מתחילה עלה במחשבה לבראותו במידת הדין וראה שאין העולם מתקיים עמד ושיתף [את] מידת הרחמים וקידמה למדת הדין'. וקשה איך שייך לומר כלל על השי"ת את הענין אשר חזר בו ח"ו.
אלא די"ל דביקש לברוא את העולם במדת הדין היינו שיהיו באמת ראויים לכך על פי דת ודין בלא שום 'נהמא דכיסופא' הוא יהיה הטוב האמיתי והגמור, אך כיוון שהבחירה חופשית לכל אדם ואדם, ועלול האדם גם לחטוא ואם ינהיג את העולם רק במידת הדין הרי ברגע יתהפך כל העולם כי הרי 'אין איש צדיק בארץ אשר יעשה טוב ולא יחטא' (קהלת ז, כ) ולא יהיה כך לעולם קיום, על כן הצריך להקדים את מידת הרחמים כדי שיהיה קיום לעולם. 
ונמצא לפי זה מובן ד'אלקי שמים' הוא בחינת דין, ו'אלקי הארץ' הוא בחינת חסד וא"כ בלא בחינת 'הארץ' שהוא מידת הרחמים כאמור לא היה אברהם אבינו מקבל את הטוב האמיתי אבל כיון שהוא גרם שיקרא 'אלקי הארץ' הרי מגיע לו השבועה עפ"י דין עבור הטובה שקיבל כביכול מאברהם וע"כ שפיר אמר 'אלקי השמים' דאין לו היתר והוא יתד שלא תמוט.
והנה הישמח משה כתב שם בא"ד 'והנה אמרתי טעם שידוע לחכמי האמת כי חסד נקרא חסד סתם, מידת הדין נקרא גבורה, והשיתוף דין ורחמים נקרא אמת, [וכמו שנאמר -] 'תתן אמת ליעקב' (מיכה ז, כ) וכי הראשונים לאו אמת הן וגם מה שנקרא תפארת, כי חסד לבדו הוא וויתור גמור 'נהמא דכיסופא' וגבורה דין לבדו אינו יכול להתקיים, ואיך יקרא אמת כשאין לו קיום אבל השיתוף דין ורחמים הוא אמת וקיום הטוב, ולכך נקראת 'תפארת' שנסתלק הכיסופא ומתפאר כי יעקב מטתו שלימה בלי שום חסרון, היוצא לנו מכל זה דדווקא ממדת דין יש לו קיום אבל אי אפשר להתקיים בלי רחמים בתחילתו לילך לאט לאט עד שיזכה בדין וביושר בלי נהמא דכיסופא בשניהם המדות יחדיו'. עכלה"ק.
ובענין הכינוי 'שמחת בית השואבה' במדרש מפורש (בר"ר ע, א) דנקרא כן כיוון שמשם היו שואבין רוח הקודש לכל השנה, כיוון שאין השכינה שורה אלא מתוך שמחה (שבת ל, ב). ובתוספות כתבו דיונה בן אמיתי שהיו מעולי הרגלים ובשמחת בית השואבה אכן שרתה עליו שכינה. וזה מגודל השראת השכינה אשר היתה שם ומגודל היראה אשר שרתה שם, עי"ז עשו תשובה באמת וזכו כולם לבוא למעלת רוה"ק.
ואיתא בספרים במה שאנו אומרים במוסף (תפילת מפני חטאינו) 'ואין אנו יכולין לעלות ולראות ולהשתחוות לפניך', דלכאורה תמוה וכי א"א להשתחוות בזה הזמן הלא הכל נופלים ומשתחווים ביוהכ"פ, אלא הכוונה להשתחוויה באמת בהכנעת ובשברון הלב דלזה א"א לבוא בזה הזמן בלא היראה והשראת השכינה אשר שרתה בביהמ"ק.
והנה יש מחלוקת בגמרא (סוכה ב, ב) סוכה כנגד מה נתקנה, כנגד 'כי בסוכות הושבתי את בני ישראל בהוציאם מארץ מצרים' (ויקרא כג, מג) או שהוא זכר לענני הכבוד אשר לוו את בני ישראל בלכתם במדבר, ומסקנת הגמרא היא דהוא זכר ליציאת מצרים, ברם לפי זה לכאורה הוו"ל לקבוע את ימי הסוכות בחודש ניסן ולא בחודש תשרי.
אלא יש לומר בזה, דעכשיו כשעברנו את ימי המשפט והדין ושבנו בתשובה שלימה כדבעי, רק עתה יכולים אנו לזכות להכנס אל תוך הסוכה הקדושה, וכמו שאמר מרנא הדברי חיים זי"ע דהגם דב'מצות ציצית' נכנסים בו עם כל הגוף אך עם כל זאת הרי הרגליים אינן נכנסין לתוכו הציצית, ומשא"כ בסוכה נכנס האדם לתוכו עם כל גופו בלא להחסיר שום איבר, והנה אמרו חז"ל (ויק"ר ל, ז) עה"פ (ויקרא כג, מ) 'ולקחתם לכל ביום הראשון' - ראשון לחשבון עוונות הוא. דבימי הסוכות יש לאדם באמת פנאי להתבונן איך עברו עליו כל הימים ואם עברו עליו באמת כראוי, ולעמוד על המשמר ולקבל אלהבא שלא יהיה בבחינת 'ושבו בנים לגבולם' (ירמיה לא, יד).
וכתב הייטב לב בפרשת תולדות (דף סז) על מה שאמרו חז"ל (יבמות סד, א) מפני מה היו אמותינו עקרות כיוון שמתאווה הקב"ה לתפילתן של צדיקים. וצ"ב מדוע לא יקוים בהם הכתוב ד'טרם יקראו ואני אענה' (ישעיה סה, כד), ותירץ דעל ידי תפילתן הם פותחים את הצינור לכל אחד ואחד הנצרך לאותה הישועה, וכענין דכתיב (ישעיה יב, ג) 'ושאבתם מים בששון ממעיני הישועה', כי ישועות אשר פעל צדיק הם כמו מעין הנובע דהווי ישועה גם לאותו הזמן וגם לדורות, ולכן מתאוה הקב"ה לתפילתן של צדיקים וזאת כדי שיפתחו את צינור ההשפעה לכל בני ישראל.
ובוודאי היו בזמן ההוא כמה וכמה עקרות בעולם אשר נפקדו על ידם, ולכן בזמן זה של שמחת בית השואבה יכולין לשאוב ממעיני הישועה לסגולת בנים ובני בנים לכל הנצרך, ויה"ר שאכן נזכה כולנו לשנה טובה מתוקה ומבורכת בכל טוב, אמן ואמן.
עריכת השוה"ט ליל ב' דסוכות אושפיזא דיצחק, שנת תש"ע
*
שבת חוה"מ
מרן הגר"א זי"ע כתב לתרץ למה שאנו עושין חג הסוכות בחודש תשרי ולא בחודש ניסן כשיצאנו ממצרים, דהנה כשיצאו בני ישראל מארץ מצרים היו כל בני ישראל במדריגה גבוהה ואין חידוש כ"כ במה שזכו כולם לחסות תחת כנפי השכינה, אולם אחרי כן כאשר חטאו בעגל ונסתלקה אז השכינה מקרב בני ישראל עד שהתפלל משה רבינו ע"ה עליהם וענה לו השי"ת 'ויאמר ה' סלחתי כדבריך' (במדבר יא, כ) ולוחות שניות ניתנו ממחרת יוהכ"פ, ולפי החשבון עולה דביום ט"ו בתשרי ראו בני ישראל אשר חזרו שוב הענני הכבוד, ולכן נקבע הזכר לכך דווקא בחודש תשרי דאז הוא חידוש גדול דהגם שחטאו  בחטא העגל, עכ"ז כאשר שבו בתשובה שלימה שבה השראת השכינה לשרות ביניהם כבתחילה והראיה לכך היו ענני הכבוד.
והעיקר מכל זה שאיש ישראל צריך להאמין דאע"ג שחטא עכ"ז נתרצה ביום הכיפורים, וכשנכנסין אל הסוכה הקדושה יושבים תחת 'צלא דמהמינותא' בצל השכינה והקב"ה משרה את שכינתו בינינו, וכן כתב בבני יששכר בענין מצות סוכה וזלה"ק 'זכר לענני הכבוד [אשר] הולך השם יתברך לפנינו בלא אמצעות שם שר אלא אנו חוסים בצל כנפיו דווקא, ולכן קורין תמיד בשבת חול המועד בפרשת כי תשא 'ויאמר משה אל ה' ראה אתה אומר אלי' וגו' (שמות לג, יב) שבעת ההיא התפלל משה רבינו ע"ה על כך שלא תסור השראת השכינה מבני ישראל לעולמי עד.
חוה"מ סוכות בשלש סעודות, שנת תשע"ב 
*
הושענא רבה
בגמרא (סוכה ב, ב) בסוכות תשבו שבעת ימים כי בסוכות הושבתי את בני ישראל בהוציאי אותם מארץ מצרים, היינו דהוא זכר להיקף ענני הכבוד, ובזוה"ק (מובא לעיל) קרא לה 'צילא דמהימנותא' והוא ענין רוחני גדול מאוד, והרמב"ם כתב דעיקר מצות החג [בסוכות] הוא ענין השמחה, וכתיב ג' פעמים ברחבי התורה החיוב 'והיית אך שמח' על ימי הסוכות, ומתאמרא משמיה דמרן הגר"א זי"ע אשר אמר פעם דהמצוה הקשה ביותר בחג הסוכות הוא להיות בשמחה בכל הזמנים של החג.
ולכאורה קשה דהנה בתפילת היהי רצון אשר אומרים בכניסה לסוכה כאשר מזמינים את האושפיזין עילאין, אומרים בתוך התפילה 'ובזכות צאתי מביתי החוצה ודרך מצותיך ארוצה, יחשב לי זאת כאלו הרחקתי נדוד והרב כבסני מעוני ומחטאתי טהרני'. ולכאורה משמע דכל ענין הסוכה הוא כמו ענין גלות, ובגמרא (שם) משמע דאדרבה הוא זכר לענני הכבוד ובוודאי הרי יש שמחה בזה.
ובדברי יחזקאל להרה"ק משינאווא זי"ע הביא דברי הגמרא (סוכה ב, א) 'אמר רבה דאמר קרא (ויקרא כג, מג) 'למען ידעו דורותיכם כי בסוכות הושבתי את בני ישראל', עד עשרים אמה אדם יודע שהוא דר בסוכה, למעלה מעשרים אמה אין אדם יודע שהוא דר בסוכה, משום דלא שלטא בו עינא. ופירש"י (שם, ד"ה למען ידעו) עשה סוכה שישיבתה ניכרת לך, דכתיב כי בסוכות הושבתי, צויתי לישב, הכי דריש ליה, ואע"ג דאין יוצא מידי פשוטו דהיקף ענני כבוד, מיהו דרשינן ליה לדרשה, עכ"ד.
ולכאורה תמוה דבכל מקום הרי הפשט הוא ענין גופני או גשמי והדרש הוא בדרך כלל ענין רוחני ובאופן פנימי יותר, וכאן הוא בהיפוך דהפשט הפשוט הוא היקף ענני כבוד שהוא ענין רוחני והדרש מרמז על הסוכה הגשמית, וי"ל דרש"י הקדוש רצה לרמז לנו בכך את גודל כח הסוכה, בכך שסוכה היא איננה דבר גשמי אלא היא ענין רוחני מאד.
ולפי האמור י"ל דישנם שני טעמים במצות הסוכה, דבוודאי דצריך האדם לכוון את הטעם העיקר אשר כל ענין הסוכה אפילו בפשטות הוא ענין רוחני גבוה מאד, וצריך לישב בהסוכה כל היום בשמחה רבה על כך שהוא ממש תחת כנפי השכינה ולהשתדל להנות מזיו אורה, ויבואו אליו כל ההשפעות וההשגות הבאים מכח מצות וסגולת הסוכה הקדושה.
אולם ישנם אנשים אשר שכלם קצרה מהבין את הענין הנשגב הטמון בה, ועבורם כל הענין של בניית הסוכה והישיבה בסוכה הוא לעול ולמשא ולגלות ייחשב להם, וכל ענינה היא אצלם בהיפוך מענין שמחת הרגל, אך גדול כוחה וקדושתה של מצות הסוכה אשר גם לאנשים כערכם יורדים כל ההשפעות המסוגלות.
וזהו מה שאומרים אנו ביהי רצון – 'ובזכות צאתי מביתי החוצה', היינו דבוודאי צריך האדם לידע דהסוכה היא ממש היקף ענני הכבוד וממילא יש לו שמחה גדולה אשר מי ישווה ומי ידמה לשמחה גדולה זו, אלא אפילו אם לעצמו נראה שהוא הולך עכשיו לבחינת 'גלות' מ"מ יש לו ג"כ כפרה וכמו שאומרים - 'ומחטאתי טהרני'.
ולזה כשיבוא משיח צדקינו בב"א יאמר הקב"ה לאומות העולם מצוה קלה יש לי וסוכה שמה, ומיד כל אחד עושה סוכתו בראש גגו, והקב"ה מקדיר עליהם חמה מנרתיקה והן יוצאין ובועטין בו (עבודה זרה ג, א), דלאומות העולם כל ענין מצות סוכה הוא רק דבר גשמי ותו לא, ומשא"כ ישראל יוצאין אבל אין בועטין בו וכשאין יכולין להכנס אל הסוכה עצבים הם שאין בידם לקיים את מצות השי"ת וזאת כיוון שהם יודעים את גודל חין ערכה של מצוה רבתא זו.
רעוא דרעוין – פרשת האזינו, שנת תשע"ג

מה שאמרו חז"ל (סנהדרין צז, א) דאין בן דוד בא אלא בהיסח הדעת, זה לכאורה אולי היא רמוז להיום 'הושענא רבא' דהוא היום הגדול המסוגל לביאת בן דוד [וכידוע מגודל עבודת הצדיקים תלמידי הבעש"ט הקדוש זכותם יגן עלינו איך שעבדו למעלה מכוחותם לקרב הגאולה השלימה בהאי יומא רבה], ובכל העולם כולו היום הקדוש הזה נחשב אצלם כיום אחר גרידא, ואין בעיניהם שום ענין מיוחד יותר לזה היום, ועל זה באו לרמז, דאין בן דוד בא אלא בהיסח הדעת, שאין חושבים כלל מביאת משיח ואז נזכה לביאת משיח צדקינו, בב"א.
ליל הו"ר בשולחנו, שנת תשע"ז
